Преюдициално запитване от Notariusz w Krapkowicach Justynę Gawlicę (Полша), постъпило на 27 март 2024 г. — N.T. и др.
(Дело C-240/24, BNP Paribas Fortis)
Език на производството: полски
Запитваща юрисдикция
Notariusz w Krapkowicach Justynę Gawlicę - Krapkowice
Страни в главното производство
N.T., O.T., S.T., BNP Paribas Fortis SA/NY
Преюдициални въпроси
Трябва ли член 71, параграф 2 от Регламент (ЕС) № 650/20121 на Европейския парламент и на Съвета да се тълкува в смисъл, че извънсъдебният орган, издал европейското удостоверение за наследство, има право да отправи преюдициално запитване по член 267 ДФЕС в рамките на производството по оттегляне или изменение на издаденото удостоверение?
При утвърдителен отговор на този въпрос:
Позволява ли член 71, параграф 2 от посочения регламент да се начислят съгласно националното право разноски за производството по оттегляне или изменение на европейското удостоверение за наследство на банка, която не е била страна в производството по издаване на удостоверението, не е поискала неговото оттегляне или изменение, но е оспорила легитимиращото действие на представеното ѝ удостоверение така че издаващият орган служебно да започне производство по оттегляне или изменение на удостоверението с участието на тази банка?
При утвърдителен отговор на този въпрос:
Трябва ли член 69, параграф 2 от Регламента да се тълкува в смисъл, че банка, на която е представено валидно заверено копие на европейското удостоверение за наследство, няма право да оспорва качеството на наследник на лицето, посочено в удостоверението?
____________
1     Регламент (ЕС) № 650/2012 на Европейския парламент и на Съвета от 4 юли 2012 година относно компетентността, приложимото право, признаването и изпълнението на решения и приемането и изпълнението на автентични актове в областта на наследяването и относно създаването на европейско удостоверение за наследство (ОВ L 201, 2012 г., стр. 107).